Kersti Kaljulaid. Kersti Kalyulayd (; 30-dekabr 1969-yil, Tartu, Estoniya, SSSR) – estoniyalik siyosatchi, 2016-2021-yillarda Estoniyaning beshinchi prezidenti boʻlgan va mamlakat 1918-yilda mustaqillikni eʼlon qilganidan beri birinchi va yagona ayol davlat rahbari. U saylangan paytda 46 yoshda boʻlgan va bu bilan eng yosh prezident ham hisoblanadi. Yevropa Auditorlar sudida Estoniya vakili boʻlib ishlagan Kaljulaid 2016-yilgi Estoniya prezidentligi saylovi poygasiga avvalgi beshta muvaffaqiyatsiz urinishdan soʻng oltinchi turda kirdi. 2016-yil 30-sentyabrda koʻpchilik parlament partiyalari tomonidan prezidentlikka qoʻshma nomzod va oltinchi turga yagona rasmiy nomzod sifatida koʻrsatilgan. Kaljulaid 2016-yil 3-oktyabrda 81 ovoz va 17 betaraf ovoz bilan prezidentlikka saylangan edi. Biografiyasi. 1987-yilda Tallindagi 44-oʻrta maktabni tamomlagan. Oʻqish paytida ornitologiya boʻyicha ixtisoslashgan Talabalar ilmiy uyushmasining aʼzosi edi. 1992-yilda Tartu universitetini biolog mutaxassisligi boʻyicha tamomlagan. Estoniya talaba qizlar birlashmasi aʼzosi boʻlgan. 2001-yilda Tartu universitetini biznes menejmenti boʻyicha diplomi bilan tamomlagan. Uning dissertatsiyasi „Davlat asos solgan fondlarni boshqarish tizimini takomillashtirish“ deb nomlangan. 1996-yildan 1997-yilgacha davlatga tegishli Eesti Telefon telekom kompaniyasida savdo menejeri va 1997-yildan 1998-yilgacha Hoiupanga Investeeringute AS kompaniyasida loyiha menejeri boʻlgan. 1999-yilgacha Hansabankning Hansabank Markets investitsiya banki boʻlimida ishlagan. 1999-yildan 2002-yilgacha Kaljulayd Estoniya Bosh vaziri Mart Laarning iqtisodiy maslahatchisi boʻlib ishlagan. 2002-yildan 2004 yilgacha Eesti Energia davlat energetika kompaniyasining shoʻba korxonasi Iru Power Plant direktori boʻlgan. Estoniyada elektr stansiyasini boshqargan birinchi ayol edi. 2004-yilda, Estoniya Yevropa Ittifoqiga qoʻshilgach, Kalyulayd mamlakatning Yevropa auditorlik sudidagi vakili etib tayinlandi. 2011-yildan buyon Kaljulaid Tartu universiteti boshqaruvi raisi hisoblanadi. 2004-yildan 2016-yilgacha Yevropa hisob palatasi aʼzosi. 2016-yildan rivojlanishni monitoring qilish kengashi raisi. 2016-yil 27-sentyabr kuni prezidentlikka nomzod boʻldi. 3-oktyabrda prezident etib saylandi. 10-oktyabrda president sifatida qasamyod qildi. Forbes jurnalining Dunyoning eng qudratli ayollari roʻyxatida 78-oʻrinni egallagan. 2021-yilda Kaljulaid Jahon bankining Jahon taraqqiyoti hisoboti uchun maslahat kengashida ishlagan. 2022-yildan boshlab Keyt J. Krach bilan birgalikda Atlantika kengashi va Purdue universiteti qoshidagi Krach Texnik diplomatiya instituti tomonidan birgalikda tashkil etilgan texnologik avtoritarizmdan ozodlikni himoya qilish boʻyicha Global Texnik xavfsizlik komissiyasiga hamraislik qilmoqda.